Berner Konvention
D Bärner Konwänzioon isch e Vertrag, wo der Öiroparoot ane 1979 gschribe het. Dä Vertrag het völkerrächtlechi Bedüütig. Dr Öiroparoot wott do drmit d Dier und d Pflanze, wo z Öiropa und drumume i wilde Naturrüüm lääbe, schütze.

Dr ganz Titel vo dämm Dokumänt isch uf Hochdüütsch: Übereinkommen über die Erhaltung der europäischen wildlebenden Pflanzen und Tiere und ihrer natürlichen Lebensräume.

Dr Name chunt drvo, ass dr Öiroparoot dr Vertrag z Bärn deponiert het, wo ne d Länder nodisno sind cho unterschrybe. Als letschti Länder sind bis jetz Georgie und Montenegro ane 2009 uf Bärn cho d Underschrifte bringe.

46 öiropäischi und au vier afrikanischi Länder sind der Konwänzioon byträtte, zum dr Naturschutz als wichtegi politischi Uufgab ärnscht z nää. Und au d EU isch es Mitgliid.

D EU het am 3. Dezämber 1981 wäge däm Vertrag d Vogelschutzrichtlinie und s Netzwärch «Natura 2000» und s Netz vo biogenetische Reserwat ygfüert. Jedes Land het eigeti Gsetz und Yrichtige, wo em Zwäck vo dr Bärner Konwänzioon nütze. I dr Schwiiz, wo dr Vertrag ane 1982 ratifiziert het, sind s Bundesgsetz übere Natur- und Heimetschutz vo 1966 und dr Artikel 78 vo dr Bundesverfassig die wichtigschte Grundlage. Düütschland het dr Vertrag 1984 ratifiziert; das Land het sid 2007 e nazionali Biodiversitätsstrategy. Frankrych het e groossi Zaal vo Nazionalpäärk und regionale Naturpäärk und andere Schutzpiet.

Weblink 
 Convention on the Conservation of European Wildlife and Natural Habitats, Council of Europe
 0.455 Übereinkommen über die Erhaltung der europäischen wildlebenden Pflanzen und Tiere und ihrer natürlichen Lebensräume, Schwiizer Dokumäntazioon zu dr Bärner Konwänzioon, uf admin.ch

Naturschutz
Vertrag
Schwiizer Gschicht